Ερώτηση με αίτημα γραπτής απάντησης E-005175/2020/rev.1

προς την Επιτροπή

Άρθρο 138 του Κανονισμού

Emmanouil Fragkos (ECR)

Θέμα: Ενίσχυση καλλιέργειας φακής Εγκλουβής και άλλων λευκαδίτικων προϊόντων

Το χωριό Εγκλουβή βρίσκεται σε υψόμετρο 730 μέτρων στη Λευκάδα, μια νησιωτική και ορεινή περιοχή ταυτόχρονα (άρθρο 174 ΣΛΕΕ) που περιβάλλεται από βουνά, εγκλωβισμένη. Η γεωγραφική τοποθεσία αποτελεί πρόκληση για τη διατήρηση του πληθυσμού της περιοχής.

Η μοναδικής ποιότητας φακή Εγκλουβής καλλιεργείται παραδοσιακά σε ύψος 900 μέτρων. Το οροπέδιο της Εγκλουβής περιλαμβάνεται στον κατάλογο FAO ως μία από τις πέντε ελληνικές προστατευόμενες περιοχές μοναδικού αισθητικού κάλλους.

Άλλα εξαιρετικά προϊόντα της περιοχής είναι το λαθούρι της Καρυάς, το λάδι Ασπρολιάς, το μέλι και το αυγοτάραχο.

1. Δεδομένου ότι έχει κατατεθεί φάκελος για να ενταχθούν η φακή της Εγκλουβής, το λαθούρι της Καρυάς και το λάδι Ασπρολιάς στον κατάλογο των ελληνικών ΠΟΠ, σε ποιο στάδιο βρίσκεται η αξιολόγηση των φακέλων;

2. Δεδομένου ότι στόχος είναι η δημιουργία νέων ευκαιριών απασχόλησης και η αύξηση του γεωργικού εισοδήματος, υπάρχει άραγε αναφορά στα προαναφερθέντα προϊόντα σε οποιαδήποτε επικαιροποιημένη και αξιολογηθείσα τοπική ή περιφερειακή στρατηγική έξυπνης εξειδίκευσης;

3. Σε ποιες άλλες κινήσεις θα μπορούσαν να προβούν η περιφέρεια, ο δήμος και οι αγρότες, προκειμένου να ενημερωθούν για το πώς μπορούν να ενισχύσουν ή και να διαφοροποιήσουν το εισόδημά τους επενδύοντας στα συγκριτικά τους πλεονεκτήματα;